《源山主求赞顶相》
宋代·释如净

个是净慈毛和尚，口言祸福有定当。
逐日随缘去赴斋，是谓两脚功德藏。
雕装千佛，右砌两廊。
判断一切魍魉鬼，主管五百罗汉堂。
至於修桥造路，与夫浴主街坊。
闻一切善事如蝇见血，闻一切恶事似蟹落汤。
有时随搂搜，若万回老子懽喜。
有时放歇蹶，若布袋和尚颠狂。
得一文钱不曾落地，合十爪掌常乃谢天。
只一味朴直，无些子壒尘。
所以打动好事檀那，画出这般面觜。
且道如何比拟，八月十五中夜凉，
一轮月照西湖水。

作者简介：释如净，字长翁（《中国佛学人名辞典》），俗姓俞，明州苇江（今浙江宁波）人。初自芙蓉山至明州雪窦山谒智鉴禅师，相侍十五年。宁宗嘉定三年（一二一○）受请住建康府清凉寺。迁台州瑞岩寺、临安府净慈寺、庆元府瑞岩寺，再住净慈寺。晚受诏住庆元府天童山景德寺。为青原下十六世，雪窦智鉴禅师法嗣。约卒于理宗宝庆间，行脚四十馀年，卒年六十六。有《天童如净禅师语录》二卷、《天童如净禅师续语录》一卷，收入《续藏经》。